**UNIVERSITATEA DE STAT „ALECU RUSSO” DIN BĂLŢI**

**REGULAMENT DE ORGANIZARE ŞI FUNCŢIONARE A**

**CONSILIULUI ȘTIINȚIFIC**

**AL UNIVERSITĂŢII DE STAT „ALECU RUSSO” DIN BĂLȚI**

**Bălţi, 2017**

**CUPRINS**

Capitolul I. Principii generale.……………………………………………….….….3

Capitolul II. Structura Consiliului științific al USARB ……………………………4

Capitolul III. Alegerea președintelui Consiliului științific al USARB.………….…4

Capitolul IV. Atribuţiile Președintelui consiliului științific al USARB.……..…….5

Capitolul V. Activitatea Consililui științific al USARB …………………………..6

Capitolul VI. Atribuțiile Consiliului știinţific al USARB …………………………7

Capitolul VII. Dispoziţii finale …………………………………………….……....9

***Capitolul I.* Principii generale**

1. În conformitate cu dispozițiile art. 102 din Codul educației al Republicii Moldova, Consiliul ştiinţific (CȘ) al Unversității de Stat „Alecu Russo” din Balti (USARB), face parte din organele de conducere a acesteia.
2. Regulamentul instituţional de organizare şi funcţionare a Consiliului Științific (în continuare „Regulament”), este adoptat în temeiul Codului educaţiei al Republicii Moldova, nr. 152 din 17 iulie 2014, Regulamentului privind organizarea studiilor superioare de doctorat, ciclul III, aprobat prin Hotărârea Guvernului nr. 1007 din 10 decembrie 2014 (Monitorul Oficial nr. 386-396 din 26 decembrie 2014, art. 1101) și Regulamentului instituţional de organizare şi funcţionare a programelor de studii de doctorat la Universitatea de Stat „Alecu Russo” din Bălți, aprobat prin Hotărârea Senatului USARB din 19 aprilie 2015.
3. Regulamentul se aplică pentru Consiliul Știinţific şi pentru şcolile doctorale acreditate sau autorizate provizoriu care funcţionează în cadrul USARB, pentru relaţiile acestora cu alte structuri ale USARB și cu alte entităţi exterioare și reprezintă o parte componentă a Cartei universitare.
4. Prezentul Regulament stabileşte structura, atribuţiile și metodologia de desemnare a membrilor Consiliului știinţific.
5. Consiliul știinţific coordonează activitatea de cercetare, inovare și transfer tehnologic, oferind sprijin instituţional, administrativ şi logistic subdiviziunilor de cercetare și Școlilor doctorale subordonate.
6. Consiliul știinţific este monitorizat de rectorul USARB şi coordonat de președintele ales.
7. Activitatea Școlilor doctorale se desfășoară în cadrul catedrelor și facultăților, a centrelor și laboratoarelor stiințifice.
8. Activitatea USARB, prin Consiliul știinţific, şcoli doctorale şi Consiliul şcolii doctorale, este sprijinită de Biroul studii doctorat și postdoctorat (proviziriu activitatea este realizată de Secția știință), care asigură aplicarea şi respectarea Regulamentul instituţional de organizare şi funcţionare a programelor de studii de doctorat în cadrul USARB şi al Școlii doctorale privind aspectele administrative: înmatriculează la anul I de studii şi promovează în anii următori, gestiunea şi evidenţa documentelor personale ale studenţilor-doctoranzi şi a rezultatelor obţinute de aceştia (prin credite), perfectare și prezentarea dosarelor înaintate la organul abilitat în vederea confirmării titlului de doctor etc.

***Capitolul II.*Structura Consiliului științific al USARB**

9. Consiliul știinţific este alcătuit din minim 7 persoane și maxim 15, după cum urmează:

a) președintele Consiliului știinţific;

b) câte un reprezentant din partea Școlilor doctorale, ales prin votul universal, direct, secret și egal al conducătorilor de doctorat;

c) cel puţin un membru al Consiliului știinţific ales prin votul universal, direct, secret şi egal al studenţilor din cadrul Școlilor doctorale din instituţie.

10. Pot fi membri ai Consiliului știinţific persoane din cadrul instituției sau din afara ei, din țară sau din străinătate, personalități din domeniul științei, din sectoarele industrial și socioeconomic sau reprezentanți ai studenților-doctoranzi.

11. Mandatul membrilor Consiliului știinţific este de 5 ani.

12. Consiliul știinţific este condus de un președinte, asimilat/asociat cu funcția de prorector, ales în urma unui concurs public organizat de către USARB și confirmat în funție prin ordinul rectorului.

13. Președintele și membrii Consiliului știinţific, care sunt cadre didactice sau cercetători, trebuie obligatoriu, să aibă dreptul de a conduce doctorate.

***Capitolul III.*Alegerea președintelui Consiliului științific al USARB**

14. Anunțul privind organizarea concursului pentru ocuparea postului de președinte al Consiliului știinţific se face public cu cel puțin 2 luni înainte de data-limită de înscriere a candidaților pe pagina web a USARB și publicării în Monitorul Oficial.

15. Comisia de concurs pentru ocuparea postului de președinte al Consiliului știinţific este formată din 5 membri, din țară și/sau din străinătate, dintre care cel puțin 3 trebuie să fie din afara instituției și cel puțin un membru al comisiei să activeze într-o instituție de învățământ superior sau de cercetare de peste hotare. Membrii comisiei de concurs trebuie să aibă dreptul de a conduce doctorate.

16. În baza deciziei comisiei de concurs, rectorul USARB încheie cu persoana desemnată în calitate de Președinte al Consiliului știinţific un contract individual de muncă pe o durată de 5 ani.

17. Componența nominală şi structura Consiliului știinţific se aprobă de către Senat.

18. În situația în care un post în Consiliul știinţific este vacant, preşedintele Consiliului știinţific va iniția procedura de alegere a unui nou membru. Confirmarea noilor membri se face de către Senat.

***Capitolul IV.* Atribuţiile Președintelui Consiliului științific al USARB**

19. Președintele Consiliului științific:

a) coordonează activitatea Consiliului știinţific şi conduce şedinţele acestuia;

b) coordonează activitatea de cercetare, inovare și transfer tehnologic;

c) coordonează editarea publicațiilor ştiinţifice ale USARB;

d) avizează înmatricularea studenţilor-doctoranzi;

e) avizează şi înaintează spre aprobare propunerile de exmatriculare a studenţilor-doctoranzi;

f) avizează şi înaintează spre aprobare solicitările de retragere de la studiile doctorale;

g) avizează şi înaintează spre aprobare solicitările de prelungire a studiilor doctorale;

h) avizează statul de funcţii al școlilor doctorale;

i) avizează statul de funcţii al subdiviziunilor de cercetare;

j) avizează propunerile făcute de Consiliul şcolii doctorale privind schimbarea conducătorului de doctorat;

k) avizeaza temele și modificarea temelor tezelor de doctorat;

k) avizează propunerile făcute de Consiliul şcolii doctorale privind componenţa comisiilor pentru susţinerea tezelor de doctorat / Comisiile de doctorat.

***Capitolul V*. Activitatea Consililui științific al USARB**

20. Consiliul știinţific funcţionează pe baza Regulamentului şi a celorlalte acte normative în vigoare.

21. Consiliul știinţific se întrunește ori de câte ori este nevoie, la cererea președintelui sau a cel puțin unei treimi din numărul membrilor săi.

22. Consiliul știinţific îşi desfăşoară activitatea în baza Planului de activitate, aprobat la prima şedință a fiecărui an de studii.

23. Ședințele Consiliului știinţific sunt considerate deliberative, dacă la ele participă cel puțin 2/3 din membri, iar actele Consiliului științific sunt adoptate cu majoritatea membrilor prezenți.

24. Ședințele Consiliului Știinţific sunt prezidate și actele Consiliului Știinţific sunt semnate de către președintele acestuia.

25. În cazul în care președintele Consiliului știinţific se află în imposibilitate de ași exercita atribuțiile, Consiliul știinţific desemnează, dintre membrii săi (exceptând studentul-doctorand), un înlocuitor temporar.

26. Procesele-verbale ale Consiliului Știinţific sunt întocmite de către secretarul acestuia, desemnat de către președinte dintre membrii Consiliului Știinţific.

27. La şedinţele Consiliului știinţific pot participa, fără drept de vot, rectorul, prorectorul pentru activitatea științifică şi directorii şcolilor doctorale care nu sunt membri ai Consiliului știinţific. Președintele CȘ al USARB poate invita la şedinţe decanii facultăţilor, șefii de catedre, directorii centrelor și șefii laboratoarelor de cercetare, reprezentanți ai colectivului didactico-ştiințific şi ai organizaţiei sindicale a USARB, organelor ierarhic superioare, savanți din sfera ştiinței şi inovării.

**Capitolul VI. Atribuțiile Consiliului știinţific al USARB**

28. Consiliului știinţific al USARB, are următoarele atribuții:

a) elaborarea Strategiei de cercetare și inovare a USARB, pe care o supune aprobarii de către Senat;

b) elaborarea și înaintarea spre aprobare de către Senat a Regulamentului instituţional de organizare şi funcționare a programelor de studii de doctorat;

c) examinarea şi înaintarea Senatului pentru aprobare a regulamentelor subdiviziunilor de cercetare și inovare, instituite în cadrul USARB și cu participarea altor entități;

d) stabilirea direcţiilor de activitate științifică ale subdiviziunilor de cercetare și inovare ale USARB;

e) aprobarea proiectelor de cercetare ale USARB şi a rezultatelor obţinute;

f) organizarea și monitorizarea alegerii prin concurs, a şefilor subdiviziunilor de cercetare a USARB şi a cercetătorilor ştiinţifici;

g) organizarea și monitorizea alegerii redactorilor și a consiliilor academice pentru publicațiile ştiinţifice ale USARB;

h) examinarea şi înaintarea Senatului pentru aprobare a planului anual de activitate ştiințifică al CȘ USARB;

i) evaluarea tematicii activității USARB în cercetare şi inovare, a rezultatelor activității desfăşurate de laboratoarele și centrele de cercetări științifice, examinarea raportului anual de activitate al Secției știință, pe care-l recomandă Senatului pentru aprobare;

j) examinarea şi înaintarea Senatului pentru aprobare publicarea monografiilor ştiințifice;

k) examinarea chestiunilor privind colaborarea ştiințifică cu organizații similare naționale, regionale şi internaționale;

l) examinarea, selectarea şi înaintarea la diverse concursuri universitare și naționale a proiectelor ştiințifice ale subdiviziunilor de cercetare și inovare;m) aprobarea deciziilor privind înfiinţarea, divizarea, comasarea sau desfiinţarea şcolilor doctorale din cadrul USARB;

n) aprobarea regulamentelor interne ale şcolilor doctorale;

o) aprobarea programelor de studii superioare de doctorat ale Școlilor doctorale, precum şi a celor organizate în cotutelă cu alte institutii, din ţară sau din străinătate;

p) avizarea taxelor privind studiile superioare de doctorat, propuse de consiliile şcolilor doctorale, şi prezentarea lor spre aprobare Senatului;

q) aprobarea modelului-cadru de convenţii de cotutelă de doctorat ale Școlilor doctorale;

r) aprobarea actelor, acordurilor şi parteneriatelor privind colaborările instituţionale dintre şcolile doctorale ale USARB, precum şi dintre şcolile doctorale ale USARB şi şcolile doctorale din cadrul altei institutii, din ţară sau din străinătate, inclusiv privind participarea la consorţii internaţionale şi efectuarea studiilor superioare de doctorat în cotutelă cu altă şcoală doctorală din cadrul USARB sau cu o altă instituție din ţară sau din străinătate;

(s) adoptarea măsurilor necesare pentru asigurarea calităţii studiilor superioare de doctorat, pentru buna desfăşurare a evaluărilor periodice ale şcolilor doctorale şi conducătorilor de doctorat, pentru respectarea normelor de etică şi deontologie de către conducătorii de doctorat şi studenţii doctoranzi;

t) selectarea conducătorilor de doctorat pentru activitate într-o nouă şcoală doctorală;

u) medierea conflictelor dintre studenţii-doctoranzi şi şcolile doctorale, precum şi, în caz de nesoluţionare de către consiliile şcolilor doctorale, a conflictelor dintre studenţii-doctoranzi şi conducătorii de doctorat;

29. Consiliul științific al USARB avizează și înaintează spre aprobare Senatului, anual, cu cel puțin 6 luni înainte de data admiterii, metodologia și lista actelor necesare pentru admiterea la doctorat.

***Capitolul VII.* Dispoziţii finale**

30. Aprobarea şi modificarea Regulamentului se efectuează prin hotărârea Senatului.

31. Prezentul Regulament intră în vigoare la data aprotării de către Senat.

Proiectul de regulament a fost discutat și aprobat la Ședința Consiliului științific al USARB din data de 12 aprile 2017, proces verbal nr. 3

Aprobat in ședința Senatului USARB din data 19 aprilie 2017, procesul verbal nr. 17.